Εκπόνηση μελέτης αγοράς (industry study), στρατηγικής και σχέδια δράσης ανάπτυξης αγροτουρισμού και του γαστρονομικού τουρισμού για το δίκτυο AGTIS στην Ελλάδα

Το Υπουργείο Τουρισμού ηγείται της προσπάθειας για τη δημιουργία ισχυρού brand στον αγροτουρισμό και τη γαστρονομία

Το Υπουργείο Τουρισμού παρουσιάζει ολοκληρωμένη μελέτη που στηρίζει την προβολή και την ανάπτυξη του αγροτουρισμού και του γαστρονομικού τουρισμού, με αιχμή τη δημιουργία ενιαίου brand για την Ελλάδα. Η μελέτη υλοποιήθηκε στο πλαίσιο της σύμβασης «Εκπόνηση μελέτης αγοράς (industry study), στρατηγικής και σχέδια δράσης ανάπτυξης αγροτουρισμού και του γαστρονομικού τουρισμού για το δίκτυο AGTIS στην Ελλάδα» — ΣΥΜΒΑΣΗ 8/ΤΑΑ/2024 – ΑΔΑΜ: 24SYMV014837596 (2024‑05‑29), στο πλαίσιο του υποέργου SUB4 «Αγροτουρισμός και Γαστρονομία» της Δράσης 16931 «Τουριστική Ανάπτυξη» του Υπουργείου Τουρισμού, η οποία έχει ενταχθεί στο Εθνικό Σχέδιο Ανάκαμψης και Ανθεκτικότητας (ΕΣΑΑ) και χρηματοδοτείται από τον Μηχανισμό Ανάκαμψης και Ανθεκτικότητας. Μέσα από κατευθύνσεις στρατηγικής, σχέδια δράσης, πρότυπα ποιότητας και την ψηφιακή υποστήριξη του Δικτύου AGTIS, διασφαλίζεται η άμεση αξιοποίηση των αποτελεσμάτων προς όφελος του ελληνικού τουρισμού και της περιφερειακής ανάπτυξης.

Πλαίσιο

Η μελέτη εντάσσεται στην εθνική στρατηγική για τη διαφοροποίηση και αναβάθμιση του ελληνικού τουριστικού προϊόντος και αναπτύχθηκε ως ενιαίος κύκλος εργασιών που καλύπτει όλα τα παραδοτέα του έργου: από τη μεθοδολογία και τα workplans (Π.1.1–Π.1.2), στη μελέτη αγοράς για τον αγροτουρισμό και τον γαστρονομικό τουρισμό (Π.1.3–Π.1.4) και στη συγκέντρωση δεδομένων αποτύπωσης για τον Ψηφιακό Χάρτη και το Δίκτυο AGTIS (Π.1.5–Π.1.6). Πάνω σε αυτήν τη βάση διαμορφώθηκαν η εθνική στρατηγική και τα σχέδια δράσης (Π.2.1–Π.2.4), που ορίζουν τη μορφή διακυβέρνησης του δικτύου, την ταυτότητα και σήμα ποιότητας, πρότυπα βιωσιμότητας, κανάλια προβολής και μηχανισμούς παρακολούθησης. Συμπληρωματικά, υλοποιήθηκε ανάλυση διεθνούς ανταγωνισμού και μελέτη καλών πρακτικών (ενδεικτικά: Bienvenue à la Ferme/Γαλλία, Agriturismo/Ιταλία, Green Scheme/Σλοβενία, θεματικές εμπειρίες storytelling/Σκωτία), ώστε οι ελληνικές επιλογές να ευθυγραμμίζονται με αποδεδειγμένα αποτελεσματικά μοντέλα.

Περιεχόμενο (κύριοι άξονες στρατηγικής)

Με συνδυασμό ποσοτικών και ποιοτικών εργαλείων, χαρτογραφήθηκαν υλικοί και άυλοι πόροι, υποδομές και υπηρεσίες, αναδείχθηκαν οι σύγχρονες τάσεις και προτιμήσεις των επισκεπτών και πραγματοποιήθηκε συγκριτική αποτίμηση έναντι ώριμων προορισμών. Η στρατηγική εστιάζει σε πέντε άξονες: ενιαία ταυτότητα και σήμα εμπειρίας για συνεπή ποιότητα σε όλη την επικράτεια, ψηφιακή εξωστρέφεια μέσω του Ψηφιακού Χάρτη/AGTIS και περιεχομένου storytelling, ώστε οι εμπειρίες να είναι ευδιάκριτες και διαθέσιμες για κράτηση·διακυβέρνηση δικτύου με καθορισμένους ρόλους (ποιότητα, εκπαίδευση, marketing, δεδομένα)·βιωσιμότητα και πιστοποίηση με πράσινα πρότυπα·και θεματική ανάπτυξη προϊόντων (διαδρομές, εποχικές εμπειρίες, εργαστήρια) που συνδέουν παραγωγή, κουζίνα και πολιτισμό. Τα σχέδια δράσης αποτυπώνουν χρονοδιαγράμματα, δείκτες (KPIs) και προϋπολογισμούς, παρέχοντας στα μέλη του δικτύου συγκεκριμένα εργαλεία υλοποίησης.

Νόημα και Συμπεράσματα της Μελέτης

Η μελέτη υπογραμμίζει την ανάγκη για ενιαία στρατηγική και πρότυπα ποιότητας που διασφαλίζουν σταθερή και αξιόπιστη εμπειρία για τον επισκέπτη. Η Ελλάδα διαθέτει ισχυρούς φυσικούς και πολιτιστικούς πόρους και αυθεντικότητα, οι οποίοι αναδεικνύονται σε διεθνώς αναγνωρίσιμες εμπειρίες όταν υποστηρίζονται από ενοποιημένα πρότυπα, στοχευμένη ψηφιακή προβολή και αποτελεσματική διακυβέρνηση. Το έργο παρέχει ένα κοινό πλαίσιο αναφοράς για δημόσιους και ιδιωτικούς φορείς, καθορίζοντας κανόνες, ρόλους και διαδικασίες και προσφέροντας εργαλεία για συνεχή βελτίωση και εξωστρέφεια. Μέσω της λειτουργίας του Δικτύου AGTIS και της ψηφιακής πλατφόρμας, οι εμπειρίες γαστρονομίας και αγροτουρισμού συνδέονται με το VisitGreece, αποκτούν διεθνή προβολή ενώ τα μέλη του Δικτύου απολαμβάνουν όλα τα οφέλη προώθησης και προβολής εντός και εκτός των συνόρων. Με αυτόν τον τρόπο, αναβαθμίζεται η εμπειρία του επισκέπτη, ενισχύεται το εισόδημα των παραγωγών και προωθείται η βιώσιμη ανάπτυξη των προορισμών.
Παρατίθενται παρακάτω η επιτελική σύνοψη του έργου και αναλυτικά τα παραδοτέα του έργου αλλά και επιτελικές συνόψεις ή/και παρουσιάσεις τους, όπου ο όγκος του υλικού είναι πολύ μεγάλος, για τη διευκόλυνση των μελετητών/τριων.

Tags: αγροτουρισμός, γαστρονομικός τουρισμός
Organization: Υπουργείο Τουρισμού